Gedagte vir die dag: Jesus, my rolmodel: GenesingsFoto: pixabay.com Julle weet ook hoe God Jesus van Nasaret met die Heilige Gees en met krag gesalf het. Jesus het toe rondgegaan, oral goeie werke gedoen en almal gesond gemaak wat onder die mag van die duiwel was, want God was by Hom. (Handelinge 10:38) Ons dink nie dat ons die derde soort optrede van Jesus – sy genesings – kan naboots nie. Ons kan nie sy genesings naboots nie, maar wel navolg. Jesus se gesondmakings was wonderbaarlik en met ’n doel. Elke genesing het mense gewys dat Hy die Seun van God is en meer is as net ’n gewone rabbi of leermeester. Ek kan nie sy wondergenesings herhaal en naboots nie, want dis nie hoe ek myself bewys nie. Maar ek kan dit navolg deur tog die wêreld meer gesond te maak. Ek kan met Jesus se liefde my stad meer gesond maak deur die gif van sonde te beveg. ’n Stad, gesin of werkplek waarin ek liefde ingedra en sonde beveg het, is meer gesond. Die lys van moderne siektes is lank en baie wyer as net liggaamlike siektes. Kom ons dink vandag net aan samelewingsiektes: armoede, onreg, geweld, mishandeling, verslawings, gemoedsversteurings en baie meer. Dink vandag slegs aan één hiervan, en gaan dink en bid daaroor. Jy sal iets ontdek wat jý kan doen om jou omgewing gesonder te maak, nes Jesus sou doen. Aan watter samelewingsiektes kan jy vandag al begin werk?